Les Cahiers luxembourgeois
Les Cahiers luxembourgeois ass eng lëtzebuergesch kulturell Zäitschrëft, déi den Ënnertitel « Revue libre des lettres, des sciences et des arts » dréit.

Se koum fir d'éischt 1923 eraus. Editeur war ufanks den Nicolas Ries, dono den Tony Jungblut, gefollegt vum Raymon Mehlen. Vun 1988 bis 2008 goufen d'Cahiers luxembourgeois vum Nic Weber als « Nouvelle Série » erausbruecht.

No enger Paus vu 7 Joer gouf d'Serie 2016 nees fortgesat. Dräi Leit, d'Elise Schmit, de Ian De Toffoli an de Marc Limpach këmmere sech ewell ëm d'Editioun.

D'Cahiers luxembourgeois si geduecht, et Auteuren z'erméiglechen, Texter ze publizéieren, déi soss net an déi gängeg Formater vu Verlager oder Zeitungsredaktioune passe géifen, z. B. well se méi kleng sinn, wéi e Roman oder méi grouss, wéi en Zeitungsartikel. D'Artikele kënnen op Lëtzebuergesch, Däitsch, Franséisch oder, zënter 2016, op Englesch sinn a sollen e Bezuch zu Lëtzebuerg hunn.

Um Spaweck 
 Websäit vun de Cahiers luxembourgeois.
 Une nouvelle revue culturelle, Virstellung vun den éischten Nummere vun der neier Editioun 1988, forum, Nr. 105, November 1988.

Zäitschrëften zu Lëtzebuerg